

[image: Paveikslėlis, kuriame yra eskizas, piešimas, simbolis, baltas  Dirbtinio intelekto sugeneruotas turinys gali būti neteisingas.]

ŠIAULIŲ RAJONO SAVIVALDYBĖS TARYBA

SPRENDIMAS
DĖL SPORTININKŲ, REPREZENTUOJANČIŲ ŠIAULIŲ RAJONO SAVIVALDYBĘ, UGDYMO IR DALYVAVIMO PASAULIO, EUROPOS, LIETUVOS AUKŠTO MEISTRIŠKUMO SPORTO VARŽYBOSE, RĖMIMO TVARKOS APRAŠO TVIRTINIMO

2026 m. rugsėjo 15 d. Nr. T-208
Šiauliai


Vadovaudamasi Lietuvos Respublikos vietos savivaldos įstatymo 33 straipsnio 3 dalies 5 punktu, Lietuvos Respublikos sporto įstatymo 10 straipsnio 1 dalies 2 punktu ir 21 straipsnio 1 punktu, Šiaulių rajono savivaldybės taryba  nusprendžia:
1. Patvirtinti Sportininkų, reprezentuojančių Šiaulių rajono savivaldybę, ugdymo ir dalyvavimo pasaulio, Europos, Lietuvos aukšto meistriškumo sporto varžybose, rėmimo tvarkos aprašą (pridedama).
2. Nustatyti, kad 2026 m. pasirašytos sutartys vadovaujantis Šiaulių rajono savivaldybės tarybos 2026 m. kovo 24 d. sprendimu Nr. T-74 „Dėl Sportininkų, reprezentuojančių Šiaulių rajoną, ir aukšto meistriškumo sporto programų finansavimo tvarkos aprašo patvirtinimo“ galioja iki 2026 m. gruodžio 31 d.
3. Pripažinti netekusiu galios Šiaulių rajono savivaldybės tarybos 2026 m. kovo 24 d. sprendimą Nr. T-74 „Dėl Sportininkų, reprezentuojančių Šiaulių rajoną, ir aukšto meistriškumo sporto programų finansavimo tvarkos aprašo patvirtinimo“.



Savivaldybės meras 	Česlovas Greičius

PATVIRTINTA
Šiaulių rajono savivaldybės tarybos
2026 m. rugsėjo 15 d. sprendimu Nr. T-208


SPORTININKŲ, REPREZENTUOJANČIŲ ŠIAULIŲ RAJONO SAVIVALDYBĘ, UGDYMO IR DALYVAVIMO PASAULIO, EUROPOS, LIETUVOS AUKŠTO MEISTRIŠKUMO SPORTO VARŽYBOSE, RĖMIMO TVARKOS APRAŠAS

I SKYRIUS
BENDROSIOS NUOSTATOS

1. Sportininkų, reprezentuojančių Šiaulių rajono savivaldybę, ugdymo ir dalyvavimo pasaulio, Europos, Lietuvos aukšto meistriškumo sporto varžybose, rėmimo tvarkos aprašas (toliau – Aprašas) nustato sporto srityje veikiančių juridinių asmenų (toliau – Pareiškėjai) veiklos rėmimo Šiaulių rajono savivaldybės (toliau – Savivaldybė) biudžeto lėšomis reikalavimus Pareiškėjams ir programoms, paraiškų teikimą ir vertinimą, lėšų skyrimo principus, naudojimą, atsiskaitymą ir kontrolę.
2. Tvarkos apraše vartojamos sąvokos:
2.1. Aukšto meistriškumo sportas – asmens fizinės veiklos forma jaunių, jaunimo ir suaugusiųjų, išskyrus veteranus, amžiaus grupėse (pagal tarptautinės (pasaulio) sporto šakos federacijos ar kai pagal tam tikras taisykles varžantis su kitais asmenimis (individualiai arba komandoje) aukšto meistriškumo sporto varžybose (prireikus pasitelkiant gyvūnus ir (ar) technines priemones) siekiama nugalėti varžovus, taip pat veikla, kuria tobulinamos asmens fizinės ir psichinės savybės bei įgūdžiai, siekiant tinkamai pasirengti aukšto meistriškumo sporto varžyboms. Aukšto meistriškumo sportu taip pat laikoma asmens veikla, kuri, nors ir neatitinka nurodytų kriterijų, tačiau dėl susiklosčiusių tradicijų ar kitų aplinkybių visuotinai pripažįstama aukšto meistriškumo sportu.
2.2. Aukšto meistriškumo sporto pratybos – aukšto meistriškumo sporto specialisto vadovaujama arba savarankiška veikla, kurios tikslas – pasirengti aukšto meistriškumo sporto varžyboms.
2.3. Aukšto meistriškumo sporto treniruočių stovykla – aukšto meistriškumo sporto pratybų proceso dalis, kai vykdomas tikslingas apibrėžtos trukmės sportininko (-ų) rengimas, siekiant įvertinti sportininko (-ų) pasiektą parengtumo lygį ir šį lygį pakelti prieš konkrečias aukšto meistriškumo sporto varžybas.
2.4. Aukšto meistriškumo sporto varžybos – sporto šakos federacijos, kuri yra tarptautinės (pasaulio) sporto šakos federacijos narė, arba jos įgalioto juridinio asmens organizuojamas jaunių, jaunimo ar suaugusiųjų, išskyrus veteranus, amžiaus grupės sporto renginys arba tarptautinės aukšto meistriškumo sporto varžybos ar tarptautinių subjektų organizuojamos tarptautinės aukšto meistriškumo sporto varžybos, organizuojami kaip tos sporto šakos sporto varžybų sistemos sudedamoji dalis ir vykdomi pagal iš anksto paskelbtus nuostatus ir tarptautinės nevyriausybinės sporto organizacijos ar sporto šakos federacijos patvirtintas sporto šakos (-ų) taisykles (tiek, kiek tai neprieštarauja tarptautinės sporto šakos federacijos patvirtintoms taisyklėms).
2.5. Aukšto meistriškumo sporto programa (toliau – Programa) trejų kalendorinių metų trukmės aukšto meistriškumo sporto planavimo dokumentas, kuriame nurodomi juridinio asmens veiklos, nustatytos įstatuose, nuostatuose, statute ar kitame steigimo dokumente, tikslai, uždaviniai ir priemonės jiems įgyvendinti, priemonių įgyvendinimo terminai, priemonių įgyvendinimo vertinimo kriterijai, jų reikšmės, lėšų poreikis šio dokumento įgyvendinimo kiekvienų einamųjų kalendorinių metų laikotarpiu ir planuojami šių lėšų šaltiniai.
2.6. Sportininkas – asmuo, kuris varžosi su kitais asmenimis aukšto meistriškumo sporto varžybose ir (ar) treniruojasi aukšto meistriškumo sporto pratybose, aukšto meistriškumo sporto treniruočių stovyklose, kurių tikslas – pasirengti aukšto meistriškumo sporto varžyboms.
2.7. Sportininko krepšelis – lėšos, skiriamos vienam sutartiniam sportininkui kalendoriniams metams.
2.8. Paraiška – Savivaldybės administracijos direktoriaus įsakymu nustatytos formos dokumentas, teikiamas Savivaldybės administracijai, siekiant gauti finansavimą.
2.9. Programos įgyvendinimo laikotarpis – laikotarpis, kurio pradžioje turi būti pradėtos, o pabaigoje – baigtos visos Programos veiklos.
2.10. Programos sąmata – dokumentas, kuriame Pareiškėjas nurodo išlaidas, būtinas Programai įgyvendinti, ir kuris pateikiamas kartu su Programos paraiška.
2.11. Programos vykdytojas – Pareiškėjo, pasirašiusio Savivaldybės biudžeto lėšomis finansuojamos Programos sutartį, atsakingas asmuo.
2.12. Programos vadovas – Pareiškėjo vadovas arba jo įgaliotas asmuo, organizuojantis Programos įgyvendinimą.
3. Savivaldybės biudžeto lėšomis remiami:
3.1. aukšto meistriškumo prioritetinių sporto šakų (futbolo ir krepšinio) žaidimų komandų sportininkai;
3.2. aukšto meistriškumo individualių ir kitų komandinių sporto šakų sportininkai;
3.3. sportininkų, kurių meistriškumo siekimas apsiriboja dalyvavimu regiono, šalies ar tarptautiniuose sporto renginiuose.
4. Programos finansuojamos iš Savivaldybės biudžeto asignavimų, numatytų Savivaldybės strateginio veiklos plano Švietimo ir sporto veiklos programoje. 
5. Aprašas taikomas Pareiškėjams, teikiantiems Programų paraiškas, Savivaldybės administracijai, Programų paraiškų vertintojams.

II SKYRIUS
REIKALAVIMAI PAREIŠKĖJAMS IR PROGRAMOMS

6. Paraiškas gali teikti Pareiškėjai, kurie:
6.1. teisės aktų nustatyta tvarka vykdo veiklas Šiaulių rajone;
6.2. reprezentuoja Savivaldybę pasaulio, Europos, Lietuvos aukšto meistriškumo sporto varžybose, atitinka Tvarkos aprašo priede nustatytus kriterijus ir pateikę tai įrodančius dokumentus;
6.3. teisės aktų nustatyta tvarka yra pateikę Registro tvarkytojui metinės finansinės atskaitomybės dokumentus, įvykdę mokesčių mokėjimo įsipareigojimus;
6.4. nėra likviduojami, sustabdę ar apriboję savo veiklos;
6.5. įsipareigoja skirti ne mažesnę kaip 20 proc. Savivaldybės skiriamo dydžio nuosavų ar kitų šaltinių lėšų sumą. Tinkami dokumentai, įrodantys prisidėjimą, yra sutartis, preliminari sutartis. Visuose indėlį patvirtinančiuose dokumentuose turi būti nurodytas Programos pavadinimas, finansinis įsipareigojimas eurais ir finansinio įsipareigojimo įvykdymo terminas (konkreti data, laikotarpis ar įvykis).
7. Programoje lėšų poreikis nurodomas pagal lėšų šaltinius ir priemones.
8. Programos įgyvendinimo pradžia laikoma paraiškoje nurodyta Programos įgyvendinimo laikotarpio pradžios data. Programos įgyvendinimo pradžia gali būti ankstesnė nei sutarties sudarymo data, tačiau tokiu atveju Savivaldybės biudžeto lėšomis finansuojamos tik tos išlaidos, kurios patirtos ne anksčiau nei sutarties sudarymo metais. 

III SKYRIUS
PARAIŠKŲ TEIKIMAS IR VERTINIMAS

9. Kvietimas teikti Programų paraiškas skelbiamas Savivaldybės interneto svetainėje www.siauliuraj.lt. Kvietime nurodoma: Programų paraiškų priėmimo terminas, vieta, adresas, kontaktinio asmens informacijai suteikti telefono numeris ir elektroninio pašto adresas, galimi Pareiškėjai, finansuotinos veiklos, Programos paraiškos forma, dokumentai, kuriuos reikia pateikti (priedai), ir kita reikalinga informacija (reikalavimai) Pareiškėjams.
10. Kvietimas ateinančių metų finansavimui skelbiamas ne vėliau kaip iki einamųjų metų lapkričio 1 d. Komandai patekus į aukštesnio meistriškumo lygio (čempionato, lygos) varžybas, Savivaldybės administracijos direktorius gali skelbti papildomą kvietimą teikti Programų paraiškas rekomendavus Savivaldybės tarybos Švietimo, kultūros ir sporto komitetui.
11. Paraiškų priėmimo laikotarpis – 15 darbo dienų, skaičiuojant nuo kvietimo paskelbimo  svetainėje dienos.
12. Savivaldybės administracijos direktorius įsakymu tvirtina Programų paraiškų priėmimo ir vertinimo tvarką, teikiamų Programų paraiškų bei ataskaitų formas.

IV SKYRIUS
LĖŠŲ SKYRIMO PRINCIPAI

13. Savivaldybės biudžeto lėšos skiriamos sportininko krepšelio principu vienam sutartiniam sportininkui (maksimalus sportininko krepšelio dydis vieniems metams ir sutartinis sportininkų skaičius nustatytas Tvarkos aprašo priede). Jei Savivaldybės skirtame biudžete šiai priemonei įgyvendinti trūksta lėšų, tai sportininko krepšelio maksimalūs dydžiai vienodai visoms sporto šakoms proporcingai mažinami.
14. Sporto žaidimų komandoms, reprezentuojančioms Savivaldybę dalyvaujant aukščiausioje iš visų kitų tos sporto šakos Savivaldybės komandų Lietuvos lygos varžybose, papildomos Savivaldybės biudžeto lėšos skiriamos:
14.1. futbolo komandai, dalyvaujančiai ne žemesnėje nei Lietuvos futbolo federacijos II lygos varžybose, 15 000 Eur;
14.2. krepšinio komandai, dalyvaujančiai ne žemesnėje nei Lietuvos regionų krepšinio lygos varžybose, 10 000 Eur.
15. Vienam sportininkui iš Savivaldybės biudžeto gali būti skiriamas tik vienas sportininko krepšelis vieniems metams.
16. Sportininko krepšelio dydis priklauso nuo sportininko meistriškumo lygio, čempionato trukmės, varžybų skaičiaus. Savivaldybės biudžeto lėšos gali būti skiriamos:
16.1. sportininko maitinimui varžybų ir pasirengimo joms laikotarpiu. Savivaldybės biudžeto lėšų dydis vieno sportininko maitinimui nustatomas vadovaujantis Lietuvos Respublikos Vyriausybės 2019 m. liepos 24 d. nutarimu Nr. 778 „Dėl Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklių patvirtinimo“. Savivaldybės biudžeto lėšas naudoti kitų sporto varžybų dalyvių maitinimui draudžiama;
16.2. sportininko (-ų) nuvykimo į varžybas išlaidoms (kelionės bilietams, transporto nuomai, kurui);
16.3. sportininko aprangai, trumpalaikiam sporto inventoriui įsigyti;
16.4. sportininko apgyvendinimo išlaidoms treniruočių ar varžybų metu;
16.5. starto, teisėjavimo ar dalyvio mokesčiui;
16.6. sporto aikštelių, patalpų, inventoriaus nuomai;
16.7. varžybų medicininiam ir kitam aptarnavimui.
17. Savivaldybės biudžeto lėšos negali būti skiriamos: darbo užmokesčiui, trenerio gyvenamųjų patalpų nuomai, kuro išlaidoms sportininko ar trenerio atvykimui į treniruotes, patalpų ar pastatų remontui, ilgalaikiam turtui įsigyti, draudimui, baudoms, delspinigiams, finansinėms nuobaudoms, paskolų palūkanoms ir skolų padengimo išlaidoms, narystės asociacijose mokesčiams apmokėti.
18. Numatomas trimetis finansavimas ir pasirašoma trejų metų sutartis. Pirmaisiais metais lėšos skiriamos atsižvelgiant į Programos paraiškoje pateiktą sąmatą, antraisiais ir trečiaisiais metais – atsižvelgiant į ataskaitoje pateiktus praėjusių metų veiklos rezultatus, patikslintą ateinančių metų sąmatą ir pasirašius papildomus susitarimus dėl Programos finansavimo antraisiais ir trečiaisiais metais. Papildomi susitarimai pasirašomi iki einamųjų metų kovo 31 d. Antraisiais ir trečiaisiais metais Savivaldybės biudžeto lėšomis kompensuojamos tik tos išlaidos, kurios buvo numatytos pirminėje Programos paraiškoje ir yra patirtos iki sąmatos patikslinimo ir papildomų susitarimų prie sutarties dėl antrųjų ir trečiųjų metų Programos finansavimo pasirašymo.
19. Komandai ar sportininkui pasitraukus ar pašalintai iš atitinkamų varžybų lėšos turi būti grąžinamos Savivaldybės administracijai per 10 darbo dienų: nesužaidus pusės (50 proc.) varžybų – visos skirtos lėšos, sužaidus daugiau nei pusę varžybų – už nežaistą varžybų periodą.
20. Programa tais pačiais metais gali būti finansuojama tik vieną kartą. Nustačius, kad ta pati Programa dalyvavo kituose Savivaldybės administracijos skelbtuose konkursuose ir gavo finansavimą antrą kartą, skirtas finansavimas grąžinamas Savivaldybės administracijai per 10 darbo dienų.

V SKYRIUS
LĖŠŲ SKYRIMAS, NAUDOJIMAS, ATSISKAITYMAS IR KONTROLĖ

21. Patvirtinus Savivaldybės biudžetą, Savivaldybės administracijos direktorius įsakymu paskirsto lėšas ir pasirašo sutartis su Programos vykdytojais. Sutarties neatsiejama dalis yra Programos išlaidų sąmata. Programos vykdytojas skirtų lėšų apskaitą turi tvarkyti taip, kad apskaitos informacija būtų tinkama, objektyvi, pateikiama laiku ir išsami.
22. Programos įgyvendinimo ataskaitų teikimas:
22.1. sporto žaidimų komandoms – po pirmo pusmečio (pusmečio ataskaita teikiama iki einamųjų metų liepos 15 d.) ir po antro pusmečio (metinė ataskaita teikiama iki einamųjų metų gruodžio 15 d.);
22.2. kitiems Programų vykdytojams – vieną kartą per metus iki einamųjų metų gruodžio 15 d. 
23. Programos ataskaitų neatsiejamos dalys yra:
23.1. varžybų protokolai;
23.2. biudžeto sąmatos įvykdymo ataskaita pagal Lietuvos Respublikos finansų ministro nustatytas formas;
23.3. Savivaldybės biudžeto lėšų panaudojimą pagrindžiančių dokumentų kopijos, banko išrašai;
23.4. lėšų prisidėjimą ir jų panaudojimą pagrindžiančių dokumentų kopijos, banko išrašai.
24. Programai skirtos lėšos laikomos panaudotomis tinkamai, jei atitinka su Savivaldybės administracija pasirašytoje sutartyje nurodytą tikslinę paskirtį, reikalavimus, yra pasiekti Programos paraiškoje bei sutartyje nurodyti tikslai ir rezultatai, Programos vykdytojas pateikė išsamius duomenis apie nuosavų lėšų prisidėjimą ir jų panaudojimą. Mokėjimai Programos vykdytojui pagal sutartį atliekami įsitikinus, kad skirtos lėšos už praėjusį laikotarpį panaudotos tinkamai.
25. Savivaldybės administracija turi teisę vienašališkai nutraukti su Programos vykdytoju pasirašytą sutartį ir įpareigoti Programos vykdytoją grąžinti sutartyje nurodytas lėšas, jei netinkamai vykdomi sutartyje nustatyti įsipareigojimai:
25.1. Programai skirtas lėšas naudoja ne pagal tikslinę paskirtį; 
25.2. nepateikia Savivaldybės administracijai pagal pasirašytą sutartį reikiamų pateikti ataskaitų arba per Savivaldybės administracijos nustatytą terminą nepašalina pateiktų ataskaitų trūkumų; 
25.3. nepateikia Savivaldybės administracijai išsamių duomenų apie nuosavų lėšų prisidėjimą ir jų panaudojimą;
25.4. nesudaro sąlygų Savivaldybės administracijai susipažinti su dokumentais, susijusiais su Programos įgyvendinimu ir pasirašytos sutarties vykdymu, kitaip trukdo atlikti Programos įgyvendinimo stebėseną;   
25.5. paaiškėja, kad teikiant Programos paraišką ar ataskaitas buvo pateikta klaidinga ar melaginga informacija;
25.6. Pareiškėjas, sudaręs sutartį, įgyja likviduojamo juridinio asmens statusą. 
26. Siekiant informuoti visuomenę apie Savivaldybės biudžeto lėšų naudojimą, visoje Programos veiklų viešinimo sklaidoje turi būti nurodyta, kad veiklas finansuoja Šiaulių rajono savivaldybė, naudojant aiškiai matomą Savivaldybės herbą / simboliką. Nustačius, kad nesilaikoma finansavimo šaltinio viešinimo, Savivaldybė turi teisę taikyti sutartyje numatytą atsakomybę.
27. Apie sportininko (-ų) pasiektus rezultatus Programos vykdytojas ne vėliau kaip per 5 kalendorines dienas paskelbia savo arba Savivaldybės interneto svetainėse.
28. Programos vykdytojas paslaugas ir prekes turi pirkti vadovaudamasis Viešųjų pirkimų įstatymu.
29. Programos vykdytojas neatsiskaitęs iki sutartyje numatyto laiko praranda teisę prašyti finansavimo ateinančius vienus metus.

VI SKYRIUS
BAIGIAMOSIOS NUOSTATOS

30. Aprašo įgyvendinimo ir lėšų skyrimo kontrolė vykdoma teisės aktų nustatyta tvarka.
31. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.
32. Aprašo pakeitimus ir (ar) naują redakciją tvirtina Savivaldybės taryba.
33. Savivaldybės administracijos direktoriaus įsakymai dėl Programoms remti skirtų lėšų skyrimo ir (ar) neskyrimo gali būti skundžiami Lietuvos Respublikos teisės aktuose nustatyta tvarka. 
34. Tai, kas nereglamentuota Apraše, sprendžiama Lietuvos Respublikos įstatymų nustatyta tvarka.
___________________________________

Sportininkų, reprezentuojančių Šiaulių rajono savivaldybę, 
ugdymo ir dalyvavimo pasaulio, Europos, Lietuvos aukšto 
meistriškumo sporto varžybose, rėmimo tvarkos aprašo
priedas

SPORTININKŲ, REPREZENTUOJANČIŲ ŠIAULIŲ RAJONO SAVIVALDYBĘ, 
UGDYMO IR DALYVAVIMO PASAULIO, EUROPOS, LIETUVOS AUKŠTO MEISTRIŠKUMO SPORTO VARŽYBOSE, 
SUTARTINIS SKAIČIUS IR MAKSIMALUS SPORTININKO KREPŠELIO DYDIS

	Eil.
Nr.
	Sporto šaka
	Meistriškumo lygis
	Maksimalus sutartinis sportininkų skaičius
	Maksimalus sportininko krepšelis 
vieniems metams Eur 

	1.
	Aukšto meistriškumo prioritetinių sporto šakų sportininkai

	1.1.
	Futbolas, krepšinis 
	Lietuvos aukščiausia lyga
	Futbolas – 22, krepšinis – 15
	Negali viršyti 5 000

	1.2.
	
	Lietuvos I lyga
	Futbolas – 22, krepšinis – 15
	Negali viršyti 3 000

	1.3.
	
	Lietuvos II lyga
	Futbolas – 18, krepšinis – 12
	Negali viršyti 2 000

	1.4.
	
	Lietuvos 3X3 krepšinio lyga
	6
	Negali viršyti 1 000

	2.
	Aukšto meistriškumo individualių ir komandinių sporto šakų sportininkai jauniai, jaunimas ir suaugusieji, išskyrus veteranus

	2.1.
	Olimpinių sporto šakų

	2.1.1
	Sportininkai, turintys teisę dalyvauti Olimpinėse žaidynėse, Pasaulio, Europos, Lietuvos čempionatuose
	Olimpinės rinktinės kandidatas
	Pagal faktinį skaičių
	Negali viršyti 5 000

	2.1.2
	
	Pasaulio, Europos čempionatų dalyvis
	Pagal faktinį skaičių
	Negali viršyti 2 000

	2.1.3
	
	Lietuvos čempionato prizininkas
	Pagal faktinį skaičių
	Negali viršyti 1 500

	2.2
	Neolimpinių sporto šakų

	2.2.1
	Sportininkai, turintys teisę dalyvauti Pasaulio, Europos, Lietuvos čempionatuose
	Pasaulio, Europos čempionato dalyvis
	Pagal faktinį skaičių
	Negali viršyti 1 500

	2.2.2
	
	Lietuvos čempionato prizininkas
	Pagal faktinį skaičių
	Negali viršyti 750

	2.3
	Neolimpinių sporto šakų komandos

	2.3.1
	Sportininkai, turintys teisę dalyvauti Pasaulio, Europos, Lietuvos čempionatuose
	Pasaulio, Europos čempionato dalyvis
	Sporto šakos federacijos nustatytas komandos registracijos skaičius
	Negali viršyti 750

	2.3.2
	
	Lietuvos čempionato prizininkas
	
	Negali viršyti 200

	3.
	Sportininkų, kurių meistriškumo siekimas apsiriboja dalyvavimu regiono, šalies ar tarptautiniuose sporto renginiuose

	3.1
	Visų sporto šakų sportininkai, turintys teisę dalyvauti
	Pasaulio, Europos žaidynės, šalies, regiono varžybos / pirmenybės

	Futbolas – 18, krepšinis – 12;
kitų sporto šakų – pagal faktinį skaičių 
	Negali viršyti 500

